bombarderbiller
Store norske leksikon,Biologi,Dyreriket,Leddyr,Insekter,Biller,Adephaga,Caraboidea,Løpebiller
Bombarderbiller er en betegnelse på en rekke arter i familien løpebiller (Carabidae). Hvis de merker fare, har de evnen til å sprøyte ut en sky av varme, illeluktende kjemikalier med et tydelig smell.
En blanding av 10 prosent hydrokinon og 25 prosent hydrogenperoksid føres fra en samleblære inn i et avfyringskammer med forsterkede vegger som produserer enzymene katalaser og peroksidaser. Under frigivelse av sterk varme spaltes det her av oksygen, og kinonet oksideres til p-kinon. Blandingen holder 100 °C når den med et smell presses ut av gasstrykket. Spruten kan retningsbestemmes mot fienden, og virker sterkt avskrekkende.Bare én art når Norden, Brachinus crepitans, som er rødbrun, med metallblå dekkvinger og 5 til 8 millimeter lang.Bombarderbiller opptrer i Sørøst-Sverige og Danmark, men ikke i Norge. Les mer i Store norske leksikon løpebiller